**БАНКНЫ ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙГ ДАГАЖ МӨРДӨХ ЖУРМЫН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙГ БОЛОВСРУУЛАХ ХЭРЭГЦЭЭ, ШААРДЛАГЫГ УРЬДЧИЛАН ТАНДАН СУДЛАХ ҮНЭЛГЭЭНИЙ ТАЙЛАН**

Хууль тогтоомжийн тухай /Шинэчилсэн найруулга/ хуулийн 13 дугаар зүйл болон Засгийн газрын 2016 оны 59 дүгээр тогтоолын 1 дүгээр хавсралтаар баталсан “Хууль тогтоомжийн хэрэгцээ, шаардлагыг урьдчилан тандан судлах аргачлал”-ын дагуу **“**Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хууль”-ийн төслийн талаар тандан судалгаа хийв.

 **НЭГ.АСУУДАЛД ДҮН ШИНЖИЛГЭЭ ХИЙСЭН БАЙДАЛ**

Монгол Улсын Их Хурлын 2021 оны 01 дүгээр сарын 29-ний өдрийн чуулганы хуралдаанаар Банкны тухай хуульд нэмэлт, өөрчлөлт оруулах тухай хуулийг мөн Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийг тус тус баталсан. Тус өөрчлөлтийн хүрээнд банкны системд нөлөө бүхий банкнуудыг нээлттэй хувьцаат компани, бусад банкнуудыг хувьцаат компани хэлбэртэй байх зохицуулалтыг тусгасан. Системийн нөлөө бүхий банкнуудыг нээлттэй хувьцаат компани хэлбэрт шилжүүлэх асуудлаар олон улсын байгууллагуудын ирүүлсэн зөвлөмж болон одоогийн хүчин төгөлдөр хэрэгжиж байгаа хууль тогтоомжийн хүрээнд компанийн хэлбэрийг өөрчлөх боломж, банкны салбарт үзүүлэх нөлөөлөл, хөрөнгийн зах зээлийн багтаамж зэрэг асуудлуудыг судлан үзсэн.

 Иймд Аргачлалын 3 дугаар зүйлд заасны дагуу тус асуудлыг тодорхойлж, шийдвэрлэх гэж байгаа тухайн асуудлын мөн чанар, цар хүрээг тогтоож, эрх, хууль ёсны ашиг сонирхол нь хөндөгдөж байгаа нийгмийн бүлэг, иргэд, аж ахуйн нэгж, байгууллага, бусад этгээдийг тодорхойлж, асуудлыг үүсгэсэн шалтгаан, нөхцөлийг тодорхойлсон болно.

**1.1.Асуудлын мөн чанар, цар хүрээг тодорхойлсон байдал**

Банкны салбарт 2016 оноос хойш санхүүгийн салбарын эрсдэлийг бууруулах, олон нийтээс санхүүгийн салбарт итгэх итгэлийг нэмэгдүүлэх, Монголбанкны хараат бус байдлыг бэхжүүлэх, хяналт шалгалт хийх тогтолцоог сайжруулах хүрээнд Банкны салбарын тогтвортой байдлыг хангах тухай, Банкин дахь мөнгөн хадгаламжийн даатгалын тухай, Төв банк /Монголбанк/-ны тухай хуульд тус тус нэмэлт, өөрчлөлт оруулж, баталсан. Олон улсын валютын сангаас Монгол Улсад хэрэгжүүлсэн Өргөтгөсөн санхүүжилтийн хөтөлбөрийн хүрээнд банкны салбарын өөрийн хөрөнгийн хүрэлцээг тогтооход “Активын чанарын үнэлгээ” хийгдсэн бөгөөд тус шалгалтын хүрээнд зарим банкнуудын өөрийн хөрөнгийг нэмэгдүүлэх шаардлагатай байгааг онцолсон.Банкны салбарын нийт хөрөнгө 2016 онд 25.3 их наяд төгрөг байсан бол 2022 оны эхний улирлын байдлаар 39.9 их наяд төгрөгт хүрч 14.6 их наяд төгрөгөөр буюу 58 хувиар өссөн байна.

Коронавируст цар тахлын нөлөө, Оросын Холбооны Улс болон Украйн улсын хооронд болж буй зэвсэгт мөргөлдөөн, дэлхий нийтийг хамарсан тээвэр логистикийн хүндрэлтэй нөхцөл байдал зэрэг олон улсын макро эдийн засагт сөргөөр нөлөөлж байгаа хүчин зүйлс манай банкнуудад хэрхэн нөлөөлснийг судлан үзэх шаардлага тулгарсан. Системд нөлөө бүхий банкнуудыг нээлттэй хувьцаат компани хэлбэрээр өөрчлөн байгуулах хүрээнд дээрх нөлөөллийг нарийвчлан тооцох, мөн банкнуудын активын чанарын үнэлгээг хийснээр хөрөнгө оруулагчдыг татах, хөрөнгө оруулалтын орчныг сайжруулж хөрөнгийн зах зээлийн тогтвортой хөгжилд эерэг нөлөө үзүүлэх тул Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулж, банкнуудын нээлттэй хувьцаат компанийн хэлбэрт шилжих хугацааг сунгах шаардлага үүссэн.

 **1.2.Асуудлаар эрх, хууль ёсны ашиг сонирхол нь хөндөгдөж байгаа бүлгийг тогтоох:**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулснаар иргэд, аж ахуй нэгж, төрд үзүүлэх нөлөөг дараах хүснэгтээр харуулсан болно.

|  |  |  |
| --- | --- | --- |
| **Д/д**  | **Эрх ашиг нь хөндөгдөж буй бүлэг**  | **Тэдний эрх, ашиг сонирхолд ямар байдлаар нөлөөлж байгаа**  |
| 1  | Иргэд  | Банкны эрсдэл даах чадвар нэмэгдэж, хөрөнгө оруулалтын эрсдэлийг бууруулж, банкны хувьцаа эзэмшигч болсноор хүртэх үр ашгийн хэмжээ нэмэгдэх, банканд тавих олон нийтийн хяналт сайжирч, иргэдийн банканд итгэх итгэл нэмэгдэх, иргэд банкны талаарх мэдээллийг ижил тэгш хэмжээнд хүртэх.  |
| 2  | Аж ахуй нэгж  | Банкны эрсдэл даах чадвар нэмэгдэж, хөрөнгө оруулалтын эрсдэлийг бууруулж, банкны хувьцаа эзэмшигч болсноор хүртэх үр ашгийн хэмжээ нэмэгдэх, банканд тавих олон нийтийн хяналт сайжирч, аж ахуйн нэгжүүдийн банканд итгэх итгэл нэмэгдэх, олон нийт банкны талаарх мэдээллийг ижил тэгш хэмжээнд хүртэх.  |
| 3  | Төр  | Санхүүгийн салбарын тогтвортой байдлыг дэмжих, эдийн засгийн тогтвортой байдлыг сайжруулах, хөрөнгийн зах зээлийн хөгжлийн дэмжих.  |

**ХОЁР.АСУУДЛЫГ ШИЙДВЭРЛЭХ ЗОРИЛГЫГ ТОДОРХОЙЛСОН БАЙДАЛ**

**Зорилго:**

Монгол Улсын Их Хурлын 2021 оны 01 дүгээр сарын 29-ний өдрийн чуулганы хуралдаанаар хэлэлцэн батлагдсан Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн 4 дүгээр зүйлийн “2022 оны 6 дугаар сарын 30-ны” гэснийг “2023 оны 6 дугаар сарын 30-ны” гэж өөрчилснөөр эдийн засгийн нөхцөл байдал сайжрах тохиромжтой нөхцөлтэй уялдуулан олон нийтэд хувьцаа гаргах хугацааг тохируулах, энэ хугацаанд активын чанарын үнэлгээг хийж, үнэлгээний үр дүнг банкнуудын санхүүгийн тайланд тусгасан хөрөнгө оруулагчдын итгэлийг нэмэгдүүлж, IPO-ийн үйл ажиллагааг эхлүүлэх нь санхүүгийн салбарын тогтвортой байдлыг хангах, хөрөнгийн зах зээлийн тогтвортой өсөлтийг дэмжиж, хөрөнгө оруулагчдын эрсдэлийг бууруулна.

**ГУРАВ.АСУУДЛЫГ ЗОХИЦУУЛАХ ХУВИЛБАРУУД, ТЭДГЭЭРИЙН ЭЕРЭГ, СӨРӨГ ТАЛУУДЫГ ХАРЬЦУУЛСАН БАЙДАЛ**

 Асуудлыг шийдвэрлэх боломжтой хувилбаруудыг тогтоож, санхүүгийн салбарын тогтвортой байдлыг хангах, хөрөнгийн зах зээлийн тогтвортой өсөлтийг дэмжих, хөрөнгө оруулагчдыг татах, хөрөнгө оруулах итгэлийг нэмэгдүүлэх зорилгыг хангаж чадах эсэх, зардал, үр өгөөжийн харьцаа буюу хувилбарыг хэрэгжүүлэхтэй холбоотой гарах зардал, үзүүлэх эерэг өөрчлөлтийг харьцуулан судалж, дараах дүгнэлтийг боловсруулсан. Үүнд:

|  |  |  |  |  |
| --- | --- | --- | --- | --- |
| **Д/д**  | **Хувилбар**  | **Зорилгод хүрэх байдал**  | **Зардал, үр өгөөжийн харьцаа**  | **Үр дүн**  |
| 1  | Тэг хувилбар  | Зорилгод хүрэхгүй  | Банкны салбарын тогтвортой байдлын сөрөг нөлөөллийн зардал хуулийн төслийг батлуулж , хэрэгжүүлснээс их.  | Үр дүн сөрөг  |
| 2  | Хэвлэл мэдээлэл болон бусад арга хэрэгслээр дамжуулан олон нийтийг соён гэгээрүүлэх  | Зорилгод хүрэхгүй  | Зардал гарахгүй ч зорилгод хүрэхгүй. | Үр дүнд хүрэхгүй.  |
| 3  | Зах зээлийн механизмаар дамжуулан төрөөс зохицуулалт хийх  | Зорилгод хүрэхгүй  | Үр ашиггүй зардлыг нэмэгдүүлэх  | Үр дүн сөрөг  |
| 4  | Төрөөс санхүүгийн интервенц хийх  | Зорилгод хүрэхгүй  | Төрөөс үр ашиггүй зардлыг нэмэгдүүлэх  | Үр дүн сөрөг  |
| 5  | Төрийн бус байгууллага, хувийн хэвшлээр тодорхой чиг үүргийг гүйцэтгүүлэх  | Зорилгод хүрэхгүй  | Хуулийн хэрэгжилтийг хангахгүй.  | Үр дүн сөрөг  |
| 6  | Захиргааны шийдвэр гаргах  | Зорилгыг хангах эрх зүйн үндэс байхгүй.  |  хамаарахгүй  | Үр дүн сөрөг  |
| 7  | Хуулийн төсөл боловсруулах  | Зорилгыг биелүүлнэ. | Нэмэлт зардал гарахгүй  | Үр дүнтэй |

**ДӨРӨВ.ЗОХИЦУУЛАЛТЫН ХУВИЛБАРУУДЫН ҮР НӨЛӨӨГ**

**ТАНДАН СУДАЛСАН БАЙДАЛ**

Хуулийн төсөл боловсруулах хувилбарыг сонгосон бөгөөд үүнтэй холбогдуулан тус хувилбарын үр нөлөөг судалсан байдлыг танилцуулсан дараах дүгнэлтийг боловсруулсан. Үүнд:

 **4.1.Хүний эрхэд үзүүлэх үр нөлөө**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төсөл нь банкны салбарын тогтвортой байдлыг хангах, хөрөнгийн зах зээлийн тогтвортой өсөлтийг дэмжиж, хөрөнгө оруулагчдын эрсдэлийг бууруулах зорилготой тул хүний эрх, эрх чөлөөтэй холбогдсон хэм хэмжээний акт, Үндсэн хууль болон холбогдох бусад хуультай зөрчилдөхгүй болно.

 **4.2.Эдийн засагт үзүүлэх үр нөлөө**

Хуулийн төсөл боловсруулах хувилбарын хүрээнд банкны салбарын эрсдэл даах чадварыг нэмэгдүүлэх, засаглалын тогтолцоог сайжруулах, иргэдэд хүртэх хүртээмжийг сайжруулах, хөрөнгийн зах зээлийн тогтвортой өсөлтийг дэмжих бөгөөд санхүүгийн салбарт эерэг нөлөө үзүүлнэ.

 **4.3.Нийгэмд үзүүлэх үр нөлөө**

Хуулийн төсөл боловсруулах хувилбарын хүрээнд нийгэмд сөрөг нөлөө үзүүлэхгүй бөгөөд дэлгэрэнгүй үзүүлэх нөлөөг нийгэмд үзүүлэх үр нөлөөний суурь асуултын хариултаас танилцаж болно.

 **4.4.Байгаль орчинд үзүүлэх үр нөлөө**

Хуулийн төсөл боловсруулах хувилбарын хүрээнд байгаль орчинд шууд болон шууд бусаар сөрөг нөлөө үзүүлэхгүй бөгөөд дэлгэрэнгүй үзүүлэх нөлөөг байгаль орчинд үзүүлэх үр нөлөөний суурь асуултын хариултаас танилцаж болно.

 **4.5.Монгол Улсын Үндсэн хууль, Монгол Улсын олон улсын гэрээ, бусад хуультай нийцэж байгаа эсэх**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хууль өөрчлөлт оруулах тухай хуулийн төсөл нь хөрөнгийн зах зээлийн тогтвортой өсөлтийг дэмжиж, хөрөнгө оруулагч нарын эрсдэлийг бууруулах зорилготой тул Үндсэн хууль, Монгол Улсын олон улсын гэрээ, бусад холбогдох хуультай нийцэж байна.

**ТАВ.ЗОХИЦУУЛАЛТЫН ХУВИЛБАРУУДЫГ ХАРЬЦУУЛСАН ДҮГНЭЛТ**

Өнөөгийн нөхцөл байдлын хүрээнд бусад хувилбарыг хэрэгжүүлэх нь хангалтгүй бөгөөд Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах боломжтой юм.

 Хуулийн төсөл боловсруулах нь өнөөгийн нөхцөл байдалд авах арга хэмжээтэй нийцэж байгаа бөгөөд банкны эрсдэл даах чадвар, засаглалын тогтолцоог сайжруулах, олон нийтэд хүртэх хүртээмжийг нэмэгдүүлнэ.

**ЗУРГАА.ОЛОН УЛСЫН БОЛОН БУСАД УЛСЫН ХУУЛЬ ЭРХ ЗҮЙН ЗОХИЦУУЛАЛТТАЙ ХАРЬЦУУЛСАН БАЙДАЛ**

 Банкны хувьцаа эзэмшлийн төвлөрөл, банкны үйл ажиллагаа эрхлэх компанийн хэлбэрийн талаар олон улсын санхүүгийн байгууллагын мэргэжилтэн, эдийн засаг, санхүүгийн чиглэлийн судлаач, эрдэмтдийн хийсэн судалгааны баримт материалыг ашиглан бусад улсуудын банкны хууль тогтоомжийг судлав. Ийнхүү сонгохдоо эрх зүйн тогтолцоо- эдийн засаг, соёл, түүх, газар зүйн байршил, банкны тухай хуулийн үзэл баримтлалын зохицуулалттай ижил төстэй байдал зэрэг шалгуураар харьцуулалт хийх улсуудыг сонгож, тэдгээрийн банкийг үүсгэн байгуулах хэлбэр, банкны хувьцаа эзэмшлийн хязгаарлалтын талаар хавсралтаар үзүүллээ.

Гадаад улсуудын хууль тогтоомжийн харьцуулсан судалгааг

* Банк үүсгэн байгуулах хэлбэр;
* Банкны хувьцаа эзэмшилд тавигдах хязгаарлалт

Хүснэгт 4 Гадаад улсуудын банкны хуулийн харьцуулалт

|  |  |  |  |  |
| --- | --- | --- | --- | --- |
| № | Улс  | Хууль (он) | Банк үүсгэн байгуулах хэлбэр | Банкны хувьцаа эзэмшилд тавигдах хязгаарлалт  |
| 1 | Польш | Банкны тухай хууль 1997 | Хувьцаат компани, хоршоолсон банк | 5%, 10%, 20%, 25%, гуравны нэг, 50%, 66%, 75% хувьд мэдэгдэх |
| 2 | Казахстан | Банк, банкны үйл ажиллагааны тухай хууль 2001 | Хаалттай хувьцаат компани | Банкны саналын эрхтэй хувьцааны 10 ба түүнээс дээш хувийг эзэмших  |
| 3 | Тайланд | Санхүүгийн байгууллагын үйл ажиллагааны тухай хууль 2008 | Нээлттэй хувьцаат компани | Банкны хувьцааны 10 хувиас дээшгүй байна |
| 4 | Молдав | Банкны тухай хууль 2017 | Хувьцааткомпани | Банкны хувьцааны 5%, 10%, 20%, 33%, 50%-д зөвшөөрөл авах |
| 5 | Австри | Банкны хууль 1993 | Хувьцаат компани | Банкны хувьцааны 20%, 30%, 50%-д зөвшөөрөл авах |
| 6 | Норвеги | Санхүүгийн байгууллагын тухай хууль 2015 | Нийтийн хувьцаат компани | Банкны хувьцааны 20%, 30%, 50%-д мэдэгдэх авах |
| 7 | Европын холбоо | Зээл, хөрөнгө оруулалтын байгууллагын зохистой харьцааны шаардлагын журам 2012 | - | Нөлөө бүхий хувьцаа эзэмшил 10%-аар тодорхойлсон |

**ДОЛОО.ЗӨВЛӨМЖ**

 Монгол Улсын Их Хурлын 2021 оны 01 дүгээр сарын 29-ний өдрийн чуулганы хуралдаанаар батлагдсан Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн 4 дүгээр зүйлийн “2022 оны 6 дугаар сарын 30-ны” гэснийг “2023 оны 6 дугаар сарын 30-ны” гэж өөрчилснөөр банкны салбарын тогтвортой байдлыг хангах, банкны тухай хуулийн хэрэгжилтийг хангах” зорилгыг хангах хүрээнд дараах зөвлөмжийг боловсрууллаа. Үүнд:

1. Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн 4 дүгээр зүйлийн “2022 оны 6 дугаар сарын 30-ны” гэснийг “2023 оны 6 дугаар сарын 30-ны” гэж хуулийн хэрэгжих хугацааг сунгаж өөрчлөх, системд нөлөө бүхий арилжааны банкнуудын зохих шаардлагыг IPO хийхээс өмнө хангуулах.

~oOo~

**БАНКНЫ ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙГ ДАГАЖ МӨРДӨХ ЖУРМЫН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨНИЙ ҮНЭЛГЭЭ**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийн үр нөлөөний үнэлгээг “Хууль тогтоомжийн төслийн үр нөлөөг үнэлэх аргачлал”-ын дагуу боловсруулсан.

 **Нэг.Үр нөлөөний үнэлгээний шалгуур үзүүлэлт**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийн үр нөлөөний үнэлгээг хуулийн төслийн зорилгод хүрч чадах эсэхийг тогтоохын тулд зорилгод хүрэх байдал, практикт хэрэгжих боломж гэсэн шалгуур үзүүлэлтийг сонгосон.

 Энэ шалгуур үзүүлэлтийн хүрээнд хуулийн төслийн үзэл баримтлалд тусгасан хуулийн төсөл боловсруулах болсон үндэслэл, хэрэгцээ шаардлага, хуулийн төслийн зорилгод хуулийн төслийн зохицуулалт нийцэж байгаа эсэхэд дүн шинжилгээ хийх үүднээс хуулийн төслийн үзэл баримтлалтай танилцаж, хуулийн төслийн зорилго нь хуулийн төсөл боловсруулах үндэслэл, хэрэгцээ шаардлагад нийцсэн эсэхийг шалгах, хуулийн төслийн зорилгыг хангахад чиглэсэн зохицуулалтыг хуулийн төслийн зорилготой харьцуулах байдлаар дүн шинжилгээ хийв.

 **А.Зорилгод хүрэх байдал**

Банкны системд нөлөө бүхий, олон нийтэд хувьцаагаа санал болгох банкнуудыг нээлттэй хувьцаат компани хэлбэртэйгээр өөрчлөн байгуулахын тулд тэдгээрийн хөрөнгийн үнэлгээ болон өөрийн хөрөнгийн хүрэлцээг бодитоор буюу цар тахлын үеийн хөнгөлөлттэй зохицуулалтын нөлөөг оруулахгүйгээр тогтоох, гадаад, дотоодын оролцогч талуудыг мэдээллийн ил тод байдлаар хангах, жижиг хувьцаа эзэмшигчдийн эрх ашгийг хамгаалах зорилгоор олон улсын байгууллагуудын зөвлөмжийн дагуу Активын чанарын үнэлгээг хийж гүйцэтгэсний дараа хуулийн хэрэгжилтийг хангах нэн чухал шаардлага үүсэж байгааг тандан судалгаагаар харуулсан. Иймд системд нөлөө бүхий банкнуудыг компанийн хэлбэрээ өөрчлөхөөс өмнө Монголбанкнаас активын чанарын үнэлгээ буюу банкны хөрөнгийн болон бизнесийн үнэлгээг хийж, банкнуудын нэгж хувьцааны анхдагч зах зээлд олон нийтэд санал болгох үнийг үнэн зөв тогтоосноор банкнуудад гадаадын хөрөнгө оруулагчдыг татах, цаашилбал гаднын хөрөнгийн зах зээлд IPO хийх боломж бүрдэх бололцоотой байна.

**Б.Практикт хэрэгжих боломж**

Хуулийн төсөлд системийн нөлөө бүхий банкнуудын компанийн хэлбэрийг өөрчлөхтэй холбогдуулан нээлттэй хувьцаат компанийн хэлбэрт шилжих хуулийн хугацааг 2023 оны 6 дугаар сарын 30-ны өдөр хүртэл сунгахаар тусгана.

 **Хоёр.Үнэлгээ хийх хэсэг**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийн зорилгод хүрэх байдал, практикт хэрэгжих боломж гэсэн шалгуур үзүүлэлтээр үр нөлөөг нь үнэлэхдээ банкнуудын олон нийтэд нээлттэй хувьцаат компанийн хэлбэрт шилжих хугацааг сунгах зорилгыг хэрэгжүүлэх зохион байгуулалт, арга хэлбэр хэсгийг тус тус сонгон авлаа.

Банкны системд нөлөө бүхий, олон нийтэд хувьцаагаа санал болгох банкнуудыг нээлттэй хувьцаат компани хэлбэртэйгээр өөрчлөн байгуулахын тулд тэдгээрийн хөрөнгийн үнэлгээ болон өөрийн хөрөнгийн хүрэлцээг бодитоор буюу цар тахлын үед авч хэрэгжүүлж байгаа хөнгөлөлттэй зохицуулалтын нөлөөг оруулахгүйгээр тогтоох, гадаад, дотоодын оролцогч талуудыг мэдээллийн ил тод байдлыг хангах, жижиг хувьцаа эзэмшигчдийн эрх ашгийг хамгаалах зорилгоор Активын чанарын үнэлгээг хийж гүйцэтгэсний дараа хуулийн хэрэгжилтийг хангах нэн чухал шаардлага үүсэж байгааг тандан судалгаагаар харуулсан байна. Иймд системд нөлөө бүхий банкнуудад тэдгээрийг компанийн хэлбэрээ өөрчлөхөөс өмнө Монголбанкнаас активын чанарын үнэлгээг буюу банкны хөрөнгийн болон бизнесийн үнэлгээг хийж, нэгж хувьцааны анхдагч зах зээлд олон нийтэд санал болгох үнийг үнэн зөв тогтоосноор банкнуудад гадаадын хөрөнгө оруулагчдыг татах, цаашилбал гаднын хөрөнгийн зах зээлд IPO хийх боломж бүрдэх бололцоотой байна.

 **Гурав.Шалгах хэрэгслийн дагуу хуулийн төслийн үр нөлөөг үнэлэх**

Өмнөх үе шатуудад хуулийн төслийн үр нөлөөг үнэлэх шалгуур үзүүлэлтийг сонгож, үр нөлөөг үнэлэх хэсгээ тогтоосон бөгөөд урьдчилан сонгосон шалгуур үзүүлэлтэд тохирсон аргачлалд тодорхойлогдсон дараах шалгах хэрэгслүүд байна

|  |  |  |
| --- | --- | --- |
|  № | Шалгуур үзүүлэлт |   |
| 1 | Зорилгод хүрэх байдал | Энэхүү хуулийн төслийн зорилго нь түүнийг боловсруулах болсон үндэслэл, хэрэгцээ шаардлагад нийцэж байна. |
| 2 | Практикт хэрэгжих боломж | Дээр дурдсан шалгуураар эрх зүйн үндэслэл, цаг хугацааны шалгуур, зохицуулах байгууллагын туршлага зэргээс практикт хэрэгжих бүрэн боломжтой. |
| 3 | Ойлгомжтой байдал | Өмнө нь батлагдсан хуулийн нэг заалтад хугацааны өөрчлөлт орно. |
| 4 | Хүлээн зөвшөөрөгдөх байдал | Хөрөнгийн зах зээлийн өнөөгийн нөхцөл, банкнуудын өрсөлдөөн, бусад секторын нөхцөл байдалд уялдуулан авах арга хэмжээ тул хүлээн зөвшөөрөгдсөн зохицуулалт. |
| 5 | Зардал |  Хуулийн нэг заалтад хугацааны өөрчлөлт орсноор нэмэлт зардал гарахгүй болно. .  |
| 6 | Харилцан уялдаа | Хуулийн төсөл 2 зүйлтэй бөгөөд өөр хоорондоо болон бусад хуульд бүрэн нийцсэн. |

**Дөрөв.Зөвлөмж**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төсөл батлагдсан тохиолдолд зорилгодоо хүрэх байдал нь эерэг, хуулийн төсөл боловсруулах шаардлагад нийцсэн байдлаар боловсруулагдсан бөгөөд тухайн зохицуулалтыг дагаж мөрдөх, хэрэгжүүлэх боломжтой гэж дүгнэж байна. Мөн уг хуулийн төсөл нь хөрөнгийн зах зээлийн хөгжил, банкин дахь олон нийтийн оролцоо хяналтыг бий болгох улмаар банк, санхүүгийн салбарын тогтвортой байдлыг хангах эрх зүйн орчныг боловсронгуй болгох зорилгын хүрээнд боловсруулсан байна.

 Иймд Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийг үзэл баримтлалын дагуу батлах боломжтой байна.

**БАНКНЫ ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙГ ДАГАЖ МӨРДӨХ ЖУРМЫН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙГ ХЭРЭГЖҮҮЛЭХТЭЙ ХОЛБОГДУУЛАН ГАРАХ ЗАРДЛЫН ТООЦОО**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийг баталж, хэрэгжүүлснээр иргэн, хуулийн этгээд, төрийн байгууллагаас гарах зардлыг “Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлал”-ын дагуу боловсруулсан.

 **Нэг.Иргэн, хуулийн этгээдэд тогтоолоор хүлээлгэсэн үүргийг хэрэгжүүлэхтэй холбогдон гарах зардал**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төсөлд системийн нөлөө бүхий банкнуудын компанийн хэлбэрийг өөрчлөхтэй холбогдуулан нээлттэй хувьцаат компанийн хэлбэрт шилжих хуулийн хугацааг 2023 оны 6 дугаар сарын 30-ны өдөр хүртэл сунгахаар тусгаснаар бусад иргэн, хуулийн этгээдэд нэмэлт зардал үүсэхгүй.

 **Хоёр.Хуулийг хэрэгжүүлэхтэй холбогдуулан гарах зохион байгуулалтын зардал**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийг хэрэгжүүлэхэд зохион байгуулалтын шинжтэй нэмэлт зардал гарахгүй болно.

**Гурав.Дүгнэлт**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд заасан банкнуудын компанийн хэлбэрийг өөрчлөх хуулийн хугацааг сунгаснаар банкнуудын активын чанарын бодитоор хийгдсэн үнэлгээ гарах бөгөөд ингэснээрээ хөрөнгө оруулагчдын эрх ашгийг хамгаалах, хөрөнгийн зах зээлийн хөгжил, банкин дахь олон нийтийн оролцоо хяналтыг бий болгох, улмаар нийт эдийн засагт ач холбогдолтой, үр өгөөж өндөр байна гэж үзлээ.

~oOo~